Estoniya–Yaponiya münasibətləri

Estoniya–Yaponiya münasibətləri (; ) — Estoniya ilə Yaponiya arasındakı mövcud ikitərəfli əlaqələr. Ölkələr arasında əlaqələr Yaponiya-Baltik Əməkdaşlıq Dialoqu vasitəsilə inkişaf edir.

 Tarixi 
Yaponiya 6 mart 1919-cu ildə Estoniyanın müstəqilliyini de fakto tanımışdır. Yaponiyanın da daxil olduğu Antanta Ali Şurası 26 yanvar 1921-ci ildə Estoniyanın müstəqilliyini de yure tanıdığını açıqlamışdır. Yaponiya tərəfindən 1921-ci ildə Riqaya göndərilmiş müvəqqəti işlər vəkili Estoniya üçün də nəzərdə tutulmuşdu.

1935-ci ildə Voldemar Puhk Yaponiyanın Tallin şəhərindəki ilk fəxri konsulu təyin edilmişdir. 1939-cu ildə Yaponiya hökuməti tərəfindən Tallində yaradılmış diplomatik nümayəndəlik 1940-cı ilə qədər fəaliyyət göstərmişdir.

 1991-ci ildən sonra 
Estoniya ilə Yaponiya arasında diplomatik əlaqələr 10 oktyabr 1991-ci ildə bərpa edilmişdir. Yaponiyanın Tallin şəhərində səfirliyi 1993-cü ilin yanvarında, Estoniyanın Tokiodakı səfirliyi isə 1996-cı ilin sentyabrında açılmışdır. 1996-cı ildə Estoniya–Yaponiya Parlament Qrupu və Diet Üzvlərinin Estoniya–Yaponiya Dostluq Qrupu təşkilatları yaradılmışdır. Yaponiyanın Estoniyaya ilk daimi səfiri 2010-cu ilin yanvarında təyin edilmişdir.

Estoniya baş nazirlərindən Andrus Ansip 2010-cu ilin fevralında, Taavi Rıivas 2016-cı ilin aprelində, Yuri Ratas isə 2019 və 2020-ci illərdə Yaponiyaya səfər etmişdir. Estoniya prezidentlərindən Arnold Rüytel 2004-cü ildə, Tomas Hendrik İlves 2014-cü ildə, Kersti Kalülayd isə 2019 və 2021-ci illərdə Yaponiyada səfərdə olmuşdur. Yaponiya imperatoru Akihito 2007-ci ilin mayında Estoniyaya səfər etmişdir.

2021-ci ilin yanvarında iki ölkə aralarındakı dostluq münasibətlərinin 100 illiyini qeyd etmişdir.

 Mədəniyyət 
Estoniyada ən tanınmış yaponşünas Reyn Rauddur. Estoniyada yaponşünaslıq araşdırmalarına görə Yaponiya tərəfindən "Doğan günəş" ordeni ilə təltif olunmuşdur.

2004-cü ilin mayında eston sumoçu Kaydo Hövelson Yaponiya Peşəkar Sumo Federasiyasına qəbul edilən ilk eston olmuşdur. O, 31 mart 2010-cu ildə sumo üzrə ozeki dərəcəsi almışdır. Yaponiyadan xaricdə baş tutmuş ilk Gənclərin Sumo üzrə Dünya Çempionatı 2006-cı ilin avqustunda Estoniyanın Rakvere şəhərində baş tutmuşdur.

31 iyul 2011-ci ildə Tallin şəhərinin Kadriorq parkında yapon bağçasının açılışı baş tutmuşdur. Bu bağçada Hiroşima şəhəri tərəfindən təqdim olunmuş Sülh daşı sərgilənir. Yaponiyanın Naqano prefekturasının Saku şəhəri ilə Estoniyanın Saku bələdiyyəsi 2007-ci ildən qardaş şəhərdir.

2007-ci ildən Estoniyada Yaponiya Animasiya Filmləri Festivalı baş tutur.

 Əhali 
2021-ci ilin fevralına olan məlumata əsasən Estoniyada 197 Yaponiya vətəndaşı yaşayırdı.

 İstinadlar